Obecné zastupiteľstvo v Malej Ide na základe § 12 ods. 7 zák. SNR č. 369/1990 Zb. o obecnom zriadení v znení neskorších zmien a doplnkov a podľa Štatútu obce Malá Ida vydáva tento:

R O K O V A C Í    P O R I A D O K

Obecného zastupiteľstva v Malej Ide

Čl. I

Úvodné ustanovenie

1) Rokovací poriadok obecného zastupiteľstva upravuje pravidlá, podmienky, spôsob prípravy a priebehu rokovania obecného zastupiteľstva, jeho uznášania sa, hlasovania a prijímania uznesení, všeobecne záväzných nariadení  a ďalších rozhodnutí, spôsob kontroly ich plnenia a zabezpečovania úloh obecnej samosprávy. 

2) Obecné zastupiteľstvo vo svojej rozhodovacej činnosti vychádza zo zákona SNR č. 369/1990 Zb. o obecnom zriadení v znení zmien a doplnkov (ďalej len zákon o obecnom zriadení) a z ostatných zákonov právne regulujúcich dôležité spoločenské vzťahy v územnej samospráve. 

3) O otázkach, ktoré neupravuje tento rokovací poriadok, ako aj o ďalších zásadách rokovania a svojich vnútorných veciach rozhoduje obecné zastupiteľstvo podľa zákona č. 369/1990 Zb. resp. podľa rozhodnutia na zasadnutí obecného zastupiteľstva tak, že dáva o nich hlasovať. 

Čl. II

Základné úlohy obecného zastupiteľstva

1) Obecnému zastupiteľstvu patria funkcie spojené s výkonom vyhradenej pôsobnosti a právomoci podľa zákona o obecnom zriadení, podľa Štatútu a Organizačného poriadku Obecného úradu v Malej Ide.

2) Obecné zastupiteľstvo prerokúva a rozhoduje aj o ďalších dôležitých otázkach obecného príp. regionálneho významu, ktoré upravujú osobitné zákony , ak to vyžaduje právny záujem orgánov obecnej samosprávy alebo občanov obce Malá Ida. Obecné zastupiteľstvo si môže vyhradiť rozhodovanie aj o ďalších otázkach, ktoré nepatria do jeho vyhradenej pôsobnosti , bez ohľadu na rozdelenie pôsobnosti stanovené vnútroorganizačnými normami. Nesmie pritom však zasiahnuť do výhradnej právomoci starostu obce (§ 13 zákona o obecnom zriadení).
3) Obecné zastupiteľstvo rozhoduje o všetkých základných otázkach života obce Malá Ida                              a vykonáva svoju právomoc v zmysle ust. § 11 ods. 4 zákona  č. 369/1990 Zb. o obecnom zriadení v znení neskorších zmien a doplnkov.

4) Obecné zastupiteľstvo si môže vyhradiť rozhodovanie o akejkoľvek  ďalšej otázke života obce, pokiaľ má charakter základnej otázky týkajúcej sa života v obci.
ČASŤ I.

ZASADNUTIA OBECNÉHO ZASTUPITEĽSTVA

Čl. III

Ustanovujúce zasadnutie obecného zastupiteľstva

1) Ustanovujúce zasadnutie obecného zastupiteľstva zvolá starosta zvolený v predchádzajúcom volebnom období tak, aby sa uskutočnilo do 30 dní od vykonania volieb. Obecné zastupiteľstvo zasadá v obci, v ktorej bolo zvolené. Ak starosta nezvolá zasadnutie obecného zastupiteľstva, zasadnutie obecného zastupiteľstva sa uskutoční 30. pracovný deň od vykonania volieb. Ak starosta nie je prítomný alebo odmietne viesť takto zvolané zasadnutie obecného zastupiteľstva, vedie ho zástupca starostu; ak nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom.

2)  Ustanovujúce zasadnutie obecného zastupiteľstva vedie až do zloženia sľubu novozvoleného starostu doterajší starosta obce. V prípade znovuzvolenia doterajšieho starostu zasadnutie OZ otvorí a vedie najstarší poslanec (vekom) doterajšieho obecného zastupiteľstva. Počas rokovania používa insígnie. 

3) Predsedajúci po zistení zákonom stanovenej väčšinovej účasti zvolených poslancov vyhlasuje, že OZ je uznášaniaschopné. Následne oboznámi prítomných s programom ustanovujúceho zasadnutia OZ, určí zapisovateľa a overovateľov zápisnice.  O výsledku volieb starostu obce a poslancov OZ informuje predseda volebnej komisie alebo ním poverený člen volebnej komisie.

4) Novozvolený starosta a poslanci skladajú sľub podľa § 13 a § 26 zákona o obecnom zriadení.

· Starosta skladá sľub do rúk doterajšieho starostu v tomto znení: „Sľubujem na svoju česť a svedomie, že budem riadne plniť svoje povinnosti, ochraňovať záujmy obce a Slovenskej republiky. Ústavu Slovenskej republiky, ústavné zákony, zákony a a ostatné všeobecne záväzné právne predpisy budem pri výkone svojej funkcie starostu uplatňovať podľa svojho najlepšieho vedomia a svedomia“. 

· Poslanci skladajú sľub do rúk novozvoleného starostu v tomto znení: „Sľubujem na svoju česť a svedomie, že budem riadne plniť svoje povinnosti , ochraňovať záujmy obce , dodržiavať  Ústavu Slovenskej republiky, ústavné zákony , zákony a ostatné všeobecne záväzné právne predpisy , a pri výkone svojej funkcie poslanca obecného zastupiteľstva ich budem uplatňovať podľa svojho najlepšieho vedomia a svedomia“.

· Vykonanie sľubu sa uskutoční verejným prečítaním textu sľubu, odpoveďou „sľubujem“ a podpisom pod text sľubu a dátumom jeho vykonania.         

5)  Novozvolený starosta predloží:

· návrh na voľbu mandátovej, návrhovej a volebnej komisie

· návrh na voľbu zástupcu starostu

· návrh na voľbu zástupcu na občianske obrady (spravidla je to zástupca starostu)

· návrh na zriadenie komisií , na ich obsadenie a voľbu ich predsedov

Voľba zástupcu starostu a predsedov komisií sa odporúča uskutočniť tajným hlasovaním.  Poslanci môžu na predsedov komisií dávať pozmeňovacie a doplňovacie návrhy. Členovia komisií môžu byť volení aklamačne, verejným hlasovaním.  Zvolený je ten, kto získa nadpolovičnú väčšinu hlasov prítomných poslancov obecného zastupiteľstva. Pre prvé zasadnutie sa primerane použijú ustanovenia tohto rokovacieho poriadku.

Čl. IV

Príprava rokovania obecného zastupiteľstva

1) Prípravu rokovania obecného zastupiteľstva organizuje starosta obce v súčinnosti so zástupcom starostu, poslancami a obecným úradom a v spolupráci so záujmovými združeniami občanov. Organizovanú prípravu zasadnutia začína starosta  a  zástupca starostu spravidla 20 kalendárnych dní pred  predpokladaným termínom zasadnutia Obecného zasadnutia a stanoví najmä:

· miesto, čas a návrh programu rokovania (ak nie je harmonogram zasadnutí)

· spôsob prípravy materiálov a zodpovednosť za ich vypracovanie, prípadné vyžiadanie stanoviska alebo odbornej expertízy od príslušného orgánu

2) Materiály určené na rokovanie obecného zastupiteľstva sa vypracúvajú vecne a časovo, tak aby umožnili prijať podľa povahy veci,  uznesenie Obecného zastupiteľstva  resp. nariadenie obce. Musia byť v plnom súlade s Ústavou SR, so zákonnosťou ( s platnými právnymi predpismi, so všeobecne záväznými nariadeniami, s uzneseniami, Štatútom obce. Pritom musia byť stručné avšak úplné, musia obsahovať konkrétny návrh na riešenie alebo návrh na opatrenie. Ak je na programe rokovania prerokovanie nariadenia obce, predloží sa jeho úplné znenie, vrátane dôvodov a dopadov na situáciu v obci.    

3) Komisie ako poradné, iniciatívne a kontrolné orgány sa podieľajú na príprave materiálov v súlade s kompetenciami vymedzenými obecným zastupiteľstvom.

4) Materiály, resp. odborné podklady a iné písomnosti na rokovanie Obecného zastupiteľstva  zabezpečuje Obecný úrad. 

5) Spracovateľ predloží kompletný návrh materiálu Obecnému úradu najneskôr 10 kalendárnych  dní pred rokovaním Obecného zastupiteľstva a zodpovedá za to, že jeho obsah vrátane návrhu na uznesenie a znenie nariadenia obce je v súlade s ústavou a všeobecne záväznými právnymi predpismi. Obecný úrad zabezpečí zaslanie materiálov a pozvánok s návrhom programu  poslancom aspoň 3 kalendárne dni pred jeho rokovaním alebo si materiály prevezmú osobne na obecnom úrade. 

Čl. V

Program rokovania obecného zastupiteľstva

1) Návrh programu zostavuje starosta spolu so svojim zástupcom na základe vlastného rozhodnutia, odporúčaní a návrhov komisií a poslancov Obecného zastupiteľstva. Tieto návrhy musia byť doručené na Obecný úrad najneskôr do 10 kalendárnych dní pred termínom zasadnutia Obecného zastupiteľstva.

2) V prípade neskoršieho doručenia písomných rokovacích materiálov obecnému úradu, môžu byť tieto dodatočne zaradené do programu  rokovania pri jeho schvaľovaní za podmienky, že súčasne s návrhom boli poslancom a starostovi doručené aj materiály, o ktorých sa má rokovať. V opačnom prípade budú doručené materiály prerokované na najbližšom zasadnutí Obecného zastupiteľstva.  

3) Návrh programu zasadnutia Obecného zastupiteľstva spolu s časom a miestom konania rokovania Obecného zastupiteľstva  sa oznamuje a zverejňuje aspoň 3 kalendárne dni pred zasadnutím Obecného zasadnutia na úradnej tabuli v obci. Zvolanie zasadnutia Obecného zastupiteľstva s oznámením programu bude vždy vyhlásené v obecnom rozhlase a zverejnené na webovej stránke obce.

4) Ak v priebehu rokovania Obecného zastupiteľstva vznikne aktuálny problém, ktorý naliehavo vyžaduje riešenie, zaradí sa do programu zasadnutia dodatočne na základe kladného výsledku hlasovania poslancov. 

Čl. VI

Zvolávanie zasadnutí obecného zastupiteľstva

1) Rokovanie obecného zastupiteľstva sa uskutočňuje ako riadne alebo mimoriadne.  

2) Riadne rokovanie obecného zastupiteľstva sa uskutočňuje podľa potreby, najmenej však raz za tri mesiace, spravidla v súlade s harmonogramom rokovaní Obecného zastupiteľstva. Ak starosta nezvolá zasadnutie obecného zastupiteľstva, zvolá ho zástupca starostu alebo iný poslanec poverený obecným zastupiteľstvom. Ak starosta nie je prítomný alebo odmietne viesť takto zvolané zasadnutie obecného zastupiteľstva, vedie ho ten, kto zvolal obecné zastupiteľstvo.

3) Zasadanie Obecného zastupiteľstva zvoláva a vedie starosta, v jeho neprítomnosti zástupca starostu.  

4) Mimoriadne rokovanie môže byť zvolané na prerokovanie závažných úloh, ak vec neznesie odklad od riadneho zasadania alebo  ak o to požiada 1/3 poslancov Obecného zastupiteľstva. Môže byť zvolané i pri slávnostných príležitostiach. 

5) Ak požiada o zvolanie zasadnutia obecného zastupiteľstva aspoň 1/3 poslancov, starosta zvolá zasadnutie obecného zastupiteľstva tak, aby sa uskutočnilo do 15 dní od doručenia žiadosti na jeho konanie. Ak starosta nezvolá zasadnutie obecného zastupiteľstva, zasadnutie obecného zastupiteľstva sa uskutoční 15. pracovný deň od doručenia žiadosti na jeho konanie. Ak starosta nie je prítomný alebo odmietne viesť takto zvolané zasadnutie obecného zastupiteľstva, vedie ho zástupca starostu; ak nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom.

6) Rokovania Obecného zastupiteľstva sú zásadne verejné. Obecné zastupiteľstvo vyhlási rokovanie vždy za neverejné, ak predmetom rokovania sú informácie alebo veci chránené podľa osobitných zákonov; to neplatí, ak je predmetom rokovania obecného zastupiteľstva

a) použitie verejných prostriedkov na platy, odmeny a iné náležitosti spojené s výkonom funkcie orgánov obce, členov orgánov obce, zamestnancov obce alebo osôb, ktoré vykonávajú za odplatu činnosť pre obec,

b) nakladanie s majetkom vo vlastníctve obce, najmä prevod vlastníctva k majetku vo vlastníctve obce, nadobudnutie majetku do vlastníctva obce alebo prenechanie majetku obce do užívania iným osobám. 

O tejto otázke rozhoduje Obecné zastupiteľstvo  na návrh starostu bez diskusie. 

7) Okrem poslancov a obyvateľov obce, ktorí sú členmi komisií sa na zasadnutie Obecného zastupiteľstva môžu pozvať ďalšie osoby: zástupcovia vlády SR, poslanci NR SR, zástupcovia štátnych úradov. Okruh osobitne pozvaných na rokovanie Obecného zastupiteľstva určí starosta .

Čl. VII

Rokovanie Obecného zastupiteľstva
1) Obecné zastupiteľstvo rokuje vždy v zbore. Spôsobilé rokovať a uznášať sa je vtedy, ak je prítomná nadpolovičná väčšina všetkých poslancov.  Na prijatie uznesenia obecného zastupiteľstva je potrebný súhlas nadpolovičnej väčšiny prítomných poslancov, na prijatie nariadenia je potrebný súhlas trojpätinovej väčšiny prítomných poslancov.  Ak obecné zastupiteľstvo nie je spôsobilé rokovať a uznášať sa, starosta zvolá do 14 dní nové zasadnutie. Za nespôsobilé rokovať sa považuje aj skutočnosť, keď od začiatku času zasadnutia uvedeného v pozvánke uplynie viac ako 30 minút. 
2) Poslanci ospravedlňujú svoju neúčasť na zasadnutí Obecného zastupiteľstva  vopred a priamo starostovi resp. v jeho neprítomnosti zástupcovi starostu.

3) V úvode rokovania oznámi starosta počet prítomných poslancov, menovite ospravedlnených poslancov, predloží na schválenie návrh programu rokovania, predloží návrh na voľbu členov návrhovej komisie a určí zapisovateľa a overovateľov zápisnice.

4) Obecné zastupiteľstvo schvaľuje návrh programu zasadnutia a jeho zmenu na začiatku zasadnutia. Ak starosta odmietne dať hlasovať o návrhu programu zasadnutia obecného zastupiteľstva alebo o jeho zmene, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. 

5) Poslanci majú právo navrhnúť rozšírenie programu rokovania ako aj predložiť svoje návrhy a pripomienky.

6) Predsedajúci vedie rokovanie Obecného zastupiteľstva v súlade so schváleným programom.  V prípade rozdielnych názorov, návrhov či stanovísk poslancov k otázkam vzniknutých počas zasadania, rozhoduje o nich predsedajúci. Ak by niektorý z poslancov s takým postupom nesúhlasil, o sporných otázkach dá predsedajúci hlasovať. 

7) Ak obecné zastupiteľstvo zriadilo poradný orgán, vypočuje pred prijatím rozhodnutia vo veci, pre ktorú bol poradný orgán zriadený, jeho stanovisko. 

8) Správy, návrhy a ostatné materiály, ktoré sú zaradené do programu rokovania uvedie spravidla starosta, pracovník Obecného úradu, príslušný predseda komisie alebo hlavný kontrolór.

9) Predsedajúci môže otvoriť diskusiu za každým bodom programu.  Do diskusie sa hlásia poslanci a ostatní účastníci zasadnutia zdvihnutím ruky, starosta udeľuje slovo najprv poslancom, v poradí v akom sa do diskusie prihlásili a po nich ostatným účastníkom rokovania. Toto ustanovenie sa týka všetkých zúčastnených na rokovaní Obecného zastupiteľstva. O tom komu sa slovo neudelí rozhodujú poslanci verejným hlasovaním. Ak na zasadnutí obecného zastupiteľstva požiada v súvislosti s prerokúvaným bodom programu o slovo poslanec, slovo sa mu udelí. Ak starosta neudelí slovo poslancovi, stráca právo viesť zasadnutie obecného zastupiteľstva, ktoré ďalej vedie zástupca starostu. Ak zástupca starostu nie je prítomný alebo odmietne viesť zasadnutie obecného zastupiteľstva, vedie ho iný poslanec poverený obecným zastupiteľstvom. Ak na rokovaní požiada o slovo poslanec NR SR, poslanec Európskeho parlamentu, zástupca vlády alebo iného štátneho orgánu, slovo sa mu udelí. Môže sa udeliť aj ktorémukoľvek obyvateľovi obce.

10) Každý poslanec Obecného zastupiteľstva má právo prerušiť diskutujúceho faktickou poznámkou.  Faktická poznámka musí vždy korešpondovať s témou diskusného príspevku. Faktická poznámka nesmie presiahnuť dĺžku dvoch viet , resp. 30 sekúnd.  V prípade, že faktická poznámka presiahne zhora uvedený limit, predsedajúci odoberie hovoriacemu slovo.  Počet faktických poznámok je neobmedzený.   

11) Účastníci sa môžu hlásiť o slovo už pred začatím, alebo počas rokovania, až kým poslanci nerozhodli o ukončení diskusie. Obecné zastupiteľstvo sa môže uzniesť, že prihlásený do diskusie nemôže hovoriť v tej istej veci dvakrát. 

12) Účastníci nesmú rušiť starostu  ani iného rečníka pri jeho vystúpení, ak mu bolo udelené slovo. V prípade, že rečník nehovorí k prerokúvanej veci, môže mu starosta odňať slovo s tým, že na požiadanie dá o tomto rozhodnutí hlasovať. 

13) Diskusia sa spravidla končí vtedy, keď vystúpili všetci prihlásení. Návrh na ukončenie diskusie môže podať každý poslanec , o tomto návrhu sa hlasuje bez diskusie a mimo poradia. 

14) Na slávnostnom zasadnutí Obecného zastupiteľstva a pri štátoprávnych aktoch starosta používa insígnie.  

ČASŤ II

VŠEOBECNÉ  ZÁVÄZNÉ  NARIADENIE  OBCE  A UZNESENIA OBECNÉHO  ZASTUPITEĽSTVA

Čl. VIII

Príprava uznesení obecného zastupiteľstva a nariadení obce
1) Návrhy uznesení obecného zastupiteľstva sa pripravujú súčasne s predkladanými materiálmi. 

2) Uznesenia obecného zastupiteľstva sa formulujú stručne s menovitým určením úloh z nich vyplývajúcich, zo zodpovednosťou a s termínmi pre ich splnenie. 

3) Uznesením Obecného  zastupiteľstva sa ukladajú úlohy jednotlivým komisiám, poslancom, hlavnému kontrolórovi a Obecnému úradu. 

4) Pri príprave všeobecne záväzného nariadenia obce sa postupuje obdobným spôsobom ako pri príprave návrhov uznesení s tým, že obecné zastupiteľstvo resp. starosta môžu v jednotlivých prípadoch stanoviť odlišný účelný postup. 

Čl. IX

Postup prijímania uznesení obecného zastupiteľstva

1) Návrhy na uznesenie obecného zastupiteľstva predkladá návrhová komisia. V prípade potreby môže poslancom vyhradiť potrebný čas na posúdenie návrhu.

2) Pokiaľ povaha uznesenia alebo iné skutočnosti vyžadujú aby Obecné zastupiteľstvo  osobitne hlasovalo o jednotlivých bodoch navrhovaného uznesenia, poradie určí starosta resp. predsedajúci.

3) V prípade, že je predložený návrh uznesenia v dvoch alebo viacerých variantoch, hlasuje Obecné zastupiteľstvo najskôr o variante odporúčanom návrhovou komisiou. Schválením jedného variantu sa ostatné považujú za neprijaté. 

4) Keď Obecné zastupiteľstvo neprijme navrhované uznesenie, alebo ani jeden z navrhovaných variantoch, starosta navrhne ďalší postup, ktorý predloží na schválenie Obecnému zastupiteľstvu.

5) Hlasuje sa spravidla verejne – zdvihnutím ruky. Obecné zastupiteľstvo sa môže rozhodnúť,  že v určitej záležitosti sa bude rozhodovať tajným hlasovaním. 

6) Uznesenie je prijaté ak zaň hlasuje nadpolovičná väčšina prítomných poslancov.

7) Uznesenia obecného zastupiteľstva podpisuje starosta obce najneskôr do 10 dní od schválenia obecným zastupiteľstvom.   

8) Starosta môže pozastaviť výkon uznesenia Obecného zastupiteľstva ak sa domnieva, že odporuje zákonu alebo je pre obec zjavne nevýhodné, tak že ho nepodpíše v lehote najneskôr do 10 dní . Toto ustanovenie sa nevzťahuje na uznesenie o voľbe a odvolaní hlavného kontrolóra.

9) Ak bol výkon uznesenia obecného zastupiteľstva pozastavený, môže toto uznesenie Obecné zastupiteľstvo  trojpätinovou väčšinou hlasov všetkých poslancov potvrdiť, ak obecné zastupiteľstvo uznesenie nepotvrdí do dvoch mesiacov od jeho schválenia, uznesenie stráca platnosť. Výkon potvrdeného uznesenia starosta nemôže pozastaviť. 

10) Do  prijatých uznesení  je možné nahliadnuť na Obecnom úrade.       
11) Prijaté a podpísané uznesenia zverejní obec vyvesením na úradnej tabuli  a na webovej stránke obce po dobu 15 dní odo dňa vyvesenia.

Čl. X

Všeobecne záväzné nariadenie obce

1) Na plnenie úloh samosprávy obce alebo ak to ustanovil zákon, vydáva obec všeobecne záväzné nariadenie. Nariadenie obce nemôže byť v rozpore s Ústavou SR,  s ústavnými zákonmi , zákonmi a medzinárodnými zmluvami, s ktorými vyslovila súhlas Národná rada SR a ktoré boli ratifikované a vyhlásené spôsobom ustanoveným zákonom. 

2) Na prijímanie nariadení sa vzťahuje §6 zákona č. 369/1990 o obecnom zriadení v znení neskorších predpisov.

3) Návrh nariadenia, o ktorom má rokovať obecné zastupiteľstvo zverejní obec jeho vyvesením na úradnej tabuli v obci najmenej 15 dní pred rokovaním Obecného zastupiteľstva o návrhu nariadenia. Návrh nariadenia sa zverejní aj na internetovej adrese obce v tej istej lehote. V prípade živelnej pohromy, všeobecného ohrozenia, odstraňovania následkov živelnej pohromy, ak právny predpis, na základe ktorého sa nariadenie prijíma, nebol včas zverejnený v Zbierke zákonov alebo ak je potrebné zabrániť škodám na majetku, sa tento postup nepoužije.

4) Dňom vyvesenia návrhu začína plynúť najmenej desaťdňová lehota , počas ktorej môžu fyzické a právnické osoby uplatniť pripomienku k návrhu nariadenia v písomnej forme, elektronicky alebo ústne do zápisnice na obecnom úrade. Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené. V prípade živelnej pohromy, všeobecného ohrozenia, odstraňovania následkov živelnej pohromy, ak právny predpis, na základe ktorého sa nariadenie prijíma, nebol včas zverejnený v Zbierke zákonov alebo ak je potrebné zabrániť škodám na majetku, sa tento postup nepoužije. Vyhodnotenie pripomienok uskutoční navrhovateľ nariadenia s príslušnou komisiou, ak je zriadená. Vyhodnotenie obsahuje stručný obsah pripomienky, údaje o tom, kto predložil pripomienku, ktorým pripomienkam sa vyhovelo alebo nevyhovelo a z akých dôvodov. Vyhodnotenie pripomienok sa musí predložiť poslancom v písomnej forme najneskôr tri dni pred rokovaním obecného zastupiteľstva o návrhu nariadenia.  

5) K predloženému návrhu nariadenia môžu poslanci predkladať pozmeňovacie návrhy.

6) Pozmeňovacie návrhy musia byť formulované presne, jasne a zrozumiteľne.

7) Hlasuje sa verejne, zdvihnutím ruky, pričom najprv sa hlasuje o pozmeňovacích návrhoch.

8) Nariadenie obce je schválené, ak zaň hlasuje trojpätinová väčšina prítomných poslancov Obecného zastupiteľstva.

9) Nariadenie obecného zastupiteľstva podpisuje starosta najneskôr do 10 dní od jeho schválenia obecným zastupiteľstvom.

10) Nariadenie sa musí vyhlásiť. Vyhlásenie sa vykoná vyvesením nariadenia na úradnej tabuli v obci najmenej na 15 dní; účinnosť nadobúda pätnástym dňom od vyvesenia, ak v ňom nie je ustanovený neskorší začiatok účinnosti. V prípade živelnej pohromy alebo všeobecného ohrozenia, ak je to potrebné na odstraňovanie následkov živelnej pohromy alebo na zabránenie škodám na majetku, možno určiť skorší začiatok účinnosti nariadenia.

11) Vyvesenie nariadenia na úradnej tabuli v obci po dobu 15 dní od jeho schválenia  je podmienkou jeho platnosti. 

Čl. XI

Kontrola plnenia uznesení Obecného zastupiteľstva a nariadení Obecného zastupiteľstva
1) Starosta obce na rokovaniach informuje obecné zastupiteľstvo o plnení uznesení.

2) Hlavný kontrolór vykonáva kontrolu plnení uznesení Obecného zastupiteľstva.

3) Obecný úrad vytvára podmienky na realizáciu úloh stanovených uzneseniami Obecného zastupiteľstva  a vykonáva všeobecne záväzné nariadenia obce.

                                                                ČASŤ III
Čl. XII

Dopyty (interpelácie) poslancov

1) Poslanci majú právo na zasadnutí obecného zastupiteľstva klásť otázky starostovi, zástupcovi starostu a hlavnému kontrolórovi vo veciach výkonu ich práce. 

2) V prípade, že obsah vznesenej interpelácie vyžaduje, aby záležitosť bola prešetrená alebo je nutné vykonať iné opatrenia, alebo ak vysvetlenie nie je dostačujúce, musí sa poslancovi odpovedať najneskôr na nasledujúcom zasadnutí Obecného zasadnutia.

ČASŤ IV

Čl. XIII

Organizačno-technické zabezpečenie rokovaní obecného zastupiteľstva

1) Z rokovania Obecného zastupiteľstva  sa na základe zvukového a písomného záznamu  spíše do 7 dní zápisnica, ktorá obsahuje záznam o tom kto viedol rokovanie, počet prítomných poslancov, obsah rokovania, meno zapisovateľa, overovateľov zápisnice, návrhovú komisiu príp. volebnú a mandátovú. 

2) Zápisnicu podpisuje zapisovateľka a overovatelia zápisnice.

3) Všetky materiály z rokovaní sa archivujú. Poslanci a osoby, ktoré prejavia odôvodnený záujem majú k týmto materiálom prístup na Obecnom úrade. 

4) Obecný úrad (jeho pracovníci ) organizačno-technicky zabezpečujú rokovanie Obecného zastupiteľstva  ako aj archivovanie materiálov z nich. 

5) Obecný úrad vedie evidenciu uznesení Obecného zastupiteľstva a dokumentuje ich zmeny, doplnky a zrušenia.

ČASŤ V

SPOLOČNÉ A ZÁVEREČNÉ USTANOVENIA
Čl. XIV

1) Tento rokovací poriadok schvaľuje obecné zastupiteľstvo, jeho  zmeny a doplnky  schvaľuje obecné zastupiteľstvo 3/5 väčšinou všetkých poslancov obecného zastupiteľstva.

2) Poslanci obecného zastupiteľstva sú povinní riadiť sa týmto rokovacím poriadkom a dôsledne dodržiavať jeho ustanovenia.

3) Tento rokovací poriadok schválilo Obecné zastupiteľstva v Malej Ide uznesením č. 29/2010,  dňa 9.9.2010.

4) Týmto rokovacím poriadkom sa ruší účinnosť rokovacieho poriadku zo dňa 25.9.2007.

5) Tento rokovací poriadok nadobúda účinnosť dňom jeho schválenia.

V Malej Ide, 15.9.2010 

Ján Buranovský

starosta obce

Obec Malá Ida

Materiál na rokovanie obecného zastupiteľstva

Názov materiálu:

Návrh na uznesenie/a:

Predkladá:

Prílohy: 

V Malej Ide, dátum ...........................

Dôvodová správa:

Vypracoval/a:

V Malej Ide, .............................

